V Zemplíne každoročne rastie počet nových onkologických pacientov. Medzi najčastejšie nádorové ochorenia u žien sú zhubné nádory prsníkov, krčka a tela maternice, u mužov zhubné nádory pľúc a tráviaceho traktu.
MICHALOVCE. Región Zemplína patrí v rámci Slovenska medzi najrizikovejšie lokality s výskytom onkologických ochorení.
Zemplín je z medicínskeho hľadiska dlhodobo charakteristický vysokým výskytom zhubných nádorov s prevažujúcim podielom pokročilejších štádií choroby, starnutím populácie i vysokou environmentálnou zaťaženosťou, čo dáva reálny predpoklad stáleho nárastu zhubných nádorov v regióne.
Počet ľudí trpiacich rakovinou stúpa hlavne v Michalovskom okrese.
"Dynamika výskytu zhubných nádorov v okrese Michalovce má stúpajúci charakter – kým v roku 2006 to bolo 645 osôb, v roku 2009 to bolo už 720 osôb. Podobná stúpajúca dynamika je aj v ostatných okresoch Zemplína. Medzi najčastejšie nádorové ochorenia liečené rádioterapiou sú u žien zhubné nádory prsníkov, krčka a tela maternice, u mužov zhubné nádory pľúc, ORL oblasti, prostaty, u oboch pohlaví zhubné nádory tráviaceho traktu, predovšetkým konečníka," informovala Zuzana Gajdošíková zo spoločnosti Svet zdravia, a. s., ktorá prevádzkuje Nemocnicu s poliklinikou Š. Kukuru v Michalovciach.
Pomôcť má lineárny urýchľovač
Ročne liečia v michalovskej nemocnici stovky onkologických pacientov.
"Vo všetkých onkologických diagnózach badáme mierny nárast. Lineárnym urýchľovačom liečime všetky nádorové ochorenia, všetky onkologické diagnózy. Štatisticky evidujeme každý rok zvýšenie onkologických ochorení v našom regióne približne o 50 pacientov ročne. V rámci Slovenska patríme medzi najrizikovejšie regióny," potvrdila primárka odelenia onkológie a rádioterapie Gabriela Hermanová.
Pozitívom je, že ťažko chorí onkologickí pacienti z regiónu Zemplína už nemusia cestovať za liečbou do vzdialenejších Košíc a Prešova.
V michalovskej nemocnici spustili do prevádzky lineárny urýchľovač, ktorý bude slúžiť na liečbu nádorových ochorení pacientov z piatich okresov. Nákup technologického zariadenia spolu so stavebnými úpravami vyšiel nemocnicu na 1,25 milióna eur.
Lineárny urýchľovač je špičkové zariadenie, ktoré umožňuje aplikovať vysokú dávku žiarenia do cieľového objemu, za maximálnej ochrany okolitých zdravých tkanív. Radiačná onkológia je po chirurgickej liečbe najefektívnejšou liečebnou metódou.
Podľa údajov EÚ sa v súčasnosti podarí vyliečiť približne 50 percent pacientov so zhubnými nádormi, z toho chirurgickými postupmi asi 25 percent, rádioterapiou asi 18 percent a asi 5 percent cytostatickou liečbou.
Takmer 75 percent pacientov potrebuje v priebehu svojej choroby liečbu žiarením.